Hudacký, Ján, poslanec NR SR (2014-06-10):
Ďakujem pekne za slovo, pán podpredseda. Ak dovolíte, vážené kolegyne, vážení kolegovia, ja by som pokračoval, keďže už, ako som spomínal, dávam štvrtýkrát tento návrh zákona a myslím si, že sa blýska na lepšie časy, aj keď možnože to nebude nakoniec poslanecký návrh zákona, ale možnože vládny, ale ja verím, že minister Borec si osvojí veľa z tohto, z našej filozofie alebo teda z filozofie tohto nášho návrhu. V každom prípade pokračujem v tom, čo som robil aj doteraz. My sme, ja som aj informoval verejnosť a, samozrejme, aj plénum Národnej rady, že sme vytvorili internetovský portál v prospech tých, ktorí majú problémy a majú svoje pohľadávky voči veľkým dodávateľom, voči tým, ktorí vyhrali verejné zákazky a neplatia, sú neseriózni a sú arogantní, aby mohli tie svoje príbehy dávať na portál www.nezaplatilimifakturu.sk. My dostávame desiatky podnetov od týchto ľudí a sú to, môžem povedať, že skutočne vážne situácie, do ktorých ich dostali tie tzv. veľké „seriózne“ spoločnosti, ktoré si neplnia základné podnikateľské povinnosti v podstate a absolútne neplnia svoje finančné záväzky voči tým malým, voči tým, ktorí sa len ťažko vedia brániť, keďže vieme, aká je reálna situácia, čo sa týka slovenskej justície. A ak by dali aj návrh na súdne konanie, viete dobre, obyčajne im to trvá päť rokov a medzitým tá malá firmička, resp. tento živnostník už dávno, dávno prešiel konkurzným konaním alebo exekútor ho už zbavil všetkého jeho majetku. Takže budem pokračovať v niektorých iba pár príkladoch, lebo ja som týmto ľuďom sľúbil, že ja ich budem tuto takýmto spôsobom zverejňovať alebo zverejňovať tie ich príbehy, ktoré súvisia s tým. Nebudem, samozrejme, ich menovať, ale budem menovať tých, ktorí neplatia. Takže názov firmy dlžníka: IDS Slovmont Levice, celková dlžná suma: 14 600 eur. Celková doba omeškania platby: päť rokov. Tento pán je už momentálne, ktorý bol živnostníkom, je už momentálne na dôchodku. Doteraz, samozrejme, nemá zaplatené tieto svoje pohľadávky. Bol živnostníkom, hľadal si prácu, bol na úrade práce, samozrejme, keď teda bol tým živnostníkom, platil si odvody, dane, tak ako je to na Slovensku, a je to tak, ako to tu uvádza, že keď natrafím na, s prepáčením, „hajzla“. Ďalšia firma, zhodou okolností tá istá: IDS Slovmont Levice, celková dlžná suma: 14 211 eur. Doba omeškania: päť mesiacov napriek tomu, že dlžnú sumu potvrdil. Následne tento pán na neho podal trestné oznámenie, čo okresný prokurátor zrušil, ale okresný súd rozhodol dlžnú sumu zaplatiť. No tento pán, resp. táto firma dodnes tak neučinila. Ďalšia firma – dlžník Váhostav, a. s. Názov verejnej zákazky D1 Dubná Skala – Turany. Celková dlžná suma: 13-tisíc eur. Doba omeškania: teda od deviateho mesiaca roku 2013 nedostal zaplatené. Medzitým v podstate už mal tzv. tie dobré skúsenosti s touto firmou, napriek tomu zrejme, samozrejme, tie malé firmy sú nútené v podstate hľadať svoje zákazky medzi, predtým takisto vymáhal svoju pohľadávku vo výške 25-tisíc eur. Dostal to zaplatené po niekoľkých mesiacoch, síce to tu neuvádza, ale v každom prípade je to fakt, ktorý takisto potvrdzuje, ako sú tie veľké spoločnosti seriózne voči malým subdodávateľom. Ďalšia firma. Názov dlžníka: Building Slovakia. Názov verejnej zákazky: ŽSR, modernizácia železničnej trate Nové Mesto nad Váhom – Púchov. Celková dlžná suma: 15-tisíc eur. Celková doba omeškania: posledná splatná faktúra mala splatnosť 29. 9. 2013. Krátky popis: Robil som tam skoro šesť mesiacov a doteraz som nevidel ani jeden cent. Nebudem pokračovať napriek tomu, že som, že mám tu viaceré z týchto prípadov. To sú, len niekoľko z takýchto prípadov, ako fungujú vlastne naše firmy, ktoré vyhrávajú veľké verejné zákazky, a ako si plnia svoje záväzky voči malým podnikateľom a živnostníkom. Ja preto chcem vás vyzvať, vážení kolegovia, aby sme zvážili túto situáciu a či už to bude tento návrh zákona alebo, jednoducho je treba, aby sme vytvárali tlak na vládu, alebo jednoducho možno aj skrz vás, aby sme vedeli podporiť tento návrh zákona, ktorý, ja si myslím, že v druhom čítaní je takto upraviteľný, aby spĺňal všetky kritériá tak, aby mohol tento návrh zákona sa dostať čo najskôr do praxe vzhľadom na to, že tá situácia, ako som už spomínal, je katastrofálna a ohrozuje existenciu mnohých rodín na Slovensku. Ďakujem pekne.